PIMO วิ่ง 4% ลุ้นรายได้ปี 65 โต 20% แตะ 1.20 พันลบ. หลังออเดอร์ทะลัก-ออกสินค้าใหม่หนุน
PIMO วิ่ง 4% ลุ้นรายได้ปี 65 โต 20% แตะ 1.20 พันลบ. หลังมีออเดอร์เต็มไปล่วงหน้า 8 เดือน จ่อออกสินค้าใหม่หนุน พร้อมขยายกำลังผลิตรองรับตลาดในต่างประเทศ
17 ม.ค. 2565

ผู้สื่อข่าวรายงานว่าวันนี้ (17 ม.ค. 2565) ราคาหุ้นบริษัท ไพโอเนียร์ มอเตอร์ จำกัด (มหาชน) หรือ PIMO ปิดภาคเช้า อยู่ที่ระดับ 3.80 บาท เพิ่มขึ้น 0.14 บาท หรือ 3.83% โดยทำจุดสูงสุดที่ 3.84 บาท และทำจุดต่ำสุดที่ 3.72 บาท ด้วยมูลค่าการซื้อขาย 51.62 ล้านบาท

นายวสันต์ อิทธิโรจนกุล กรรมการผู้จัดการ PIMO เปิดเผยว่า ในปี 2565 บริษัทฯ ตั้งเป้ารายได้ไว้ที่ 1,200 ล้านบาท เพิ่มขึ้นจากปี 2564 ที่คาดว่าจะทำได้ 1,000 ล้านบาท หรือเติบโต 20% เนื่องจากมีออเดอร์เต็มไปล่วงหน้า 8 เดือนแล้ว ประกอบกับบริษัทฯ เตรียมออกสินค้าใหม่มาจำหน่ายประกอบด้วย 1.ผลิตภัณฑ์เครื่องสูบน้ำหอยโข่ง ภายใต้แบรนด์ Pioneer Motor (อยู่ระหว่างดำเนินการ) 2.มอเตอร์ภาคอุตสาหกรรม 3 Phase 5 HP-20HP (อยู่ระหว่างดำเนินการ) และ 3.มอเตอร์พัดลม สำหรับลูกค้าต่างประเทศเพิ่มจาก 2 รุ่น เป็น 5 รุ่น (เสร็จเรียบร้อยแล้ว)
“บริษัทฯ ยังได้ขยายกำลังการผลิต Variable Speed Motors จาก 70 ลูก เป็น 120 ลูก เพื่อรองรับตลาดในต่างประเทศ โดยในปัจจุบันได้ดำเนินการเสร็จเรียบร้อยแล้ว นอกจากนี้ยังเพิ่มกำลังผลิตมอเตอร์ปั๊มน้ำใช้ในบ้านสำหรับผู้ใช้ในประเทศ, มอเตอร์สำหรับเครื่องปรับอากาศ มอเตอร์ BLDC HVAC MOTOR และมอเตอร์สำหรับจักรยานยนต์ไฟฟ้า ซึ่งบริษัทฯ ได้มุ่งศึกษาและพัฒนาร่วมกับ สำนักงานพัฒนาวิทยาศาสตร์และเทคโนโลยีแห่งชาติ (สวทช.)” นายวสันต์ กล่าว    
อย่างไรก็ดีในปี 2564 บริษัทฯ ใช้งบลงทุนจำนวน 85 ล้านบาท เพื่อเพิ่มประสิทธิภาพและกำลังการผลิต โดยแบ่งเป็นการลงทุนในอาคาร Warehouse ใหม่ขนาดพื้นที่ 3,019 ตารางเมตร และอาคารส่วนขยายกำลังผลิตมอเตอร์ AC ด้วยงบลงทุน 21.30 ล้านบาท ลงทุนติดตั้งหลังคาโซลาร์เซลล์ เพิ่มเติมอาคาร BLDC ด้วยงบลงทุน 8.30 ล้านบาท
รวมไปถึงลงทุนหุ่นยนต์ Automation 3 ตัวและเครื่องจักรเพื่อเพิ่มประสิทธิภาพในการผลิต 1 เครื่อง ซึ่งประกอบด้วย โรบอทหยิบชิ้นงานแผนกฝา 2 ตัว, โรบอทหยิบชิ้นงานแผนกแกน 1 ตัว และเครื่องฉีด Rotor Auto 1 เครื่อง ลงทุนเครื่องจักรเพิ่มเติมในส่วนของมอเตอร์ AC ได้แก่เครื่อง CNC กลึงแกนพร้อมเจียร์, เครื่องฉีดแนวตั้งและกลึงแกน auto ส่วนในปี 2565 ใช้งบลงทุน 45 ล้านบาท สำหรับซื้อเครื่องจักร Vanish machine,coil test และ cnc machine